Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marijana Horvata, općinskog načelnika Općine Martijanec do 24. svibnja 2017.g.,** na 55. sjednici, održanoj 8. srpnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marijana Horvata, općinskog načelnika Općine Martijanec do 24. svibnja 2017.g., zbog moguće povrede članka 5. stavka 1. ZSSI-a, koja proizlazi iz propusta dužnosnika da zaštiti vlastitu vjerodostojnost i nepristranost prilikom dodjeljivanja financijskih sredstava Općine Martijanec udruzi KUD Martijanec, koja se zbog okolnosti članstva dužnosnika, njegove supruge, sina te snahe u tijelima udruge može smatrati s dužnosnikom interesno povezanom, i to:**

* **u 2015.g. na temelju** **Ugovora o financijskoj potpori programima KLASA: 402-03/15-01/01 od 2. siječnja 2015.g., koji je u ime Općine Martijanec potpisao dužnosnik Marijan Horvat,**
* **u 2016.g. na temelju Ugovora o financijskoj potpori programa organizacije civilnog društva KLASA: 402-03/16-01/01 od 20. srpnja 2016.g., koji je u ime Općine Martijanec potpisao dužnosnik Marijan Horvat,**
* **u 2017.g. na temelju Ugovora o financijskoj potpori programa organizacije civilnog društva KLASA: 402-03/17-01/01 od 1. ožujka 2017.g., koji je u ime Općine Martijanec potpisao dužnosnik Marijan Horvat.**

1. **Postupak protiv dužnosnika Marijana Horvata u odnosu na ostale navode iz prijave zaprimljene 13. ožujka 2017.g. neće se pokrenuti, s obzirom da iz podataka i dokumentacije prikupljene povodom zaprimljene prijave ne proizlazi da bi navedeni dužnosnik počinio povrede odredbi ZSSI-a.**
2. **Poziva se dužnosnik Marijan Horvat da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke i ostale navode iz obrazloženja ove odluke**

Obrazloženje

Povjerenstvo je 13. ožujka 2017.g. zaprimilo prijavu protiv dužnosnika Marijana Horvata, općinskog načelnika Općine Martijanec, u kojoj se navodi niz okolnosti. Prijava je zaprimljena u ulaznoj pošti Povjerenstva pod brojem: 711-U-1026-P-130/17-01-2.

U prijavi se tako navode okolnosti koje se tiču postupanja pročelnika Općine Martijanec ……………….., zatim korištenje vozila Općine Martijanec od strane pročelnika, kupovina komunalnih strojeva, organiziranje manifestacija i drugih slučajeva, po prijavitelju, neprimjerenih i nepotrebnih trošenja financijskih sredstava Općine Martijanec, kao i primjere izvođenja radova, prema prijavitelju u korist članova i simpatizera Hrvatske narodne stranke. Povjerenstvo napominje kako su ovi navodi u prijavi paušalni i općeniti.

U odnosu na prijavljenog dužnosnika, u prijavi se navodi kako Općina Martijanec financira niz udruga iz svog proračuna te da su u KUD Martijanec članovi obitelji dužnosnika (supruga, sin). Dalje se navodi da je dužnosnik Marijan Horvat s materijalom kojim se izvode radovi na projektima Općine Martijanec napravio fasadu i elektriku na svojoj kući. Spominju se tako poslovni subjekti: Elektrovar iz Leskovca, Soboslikar Brunčić iz Križovljana te trgovačko društvo Hemar d.o.o.

U prijavi se dalje navodi kako je općinski načelnik Marijan Horvat za potrebe općinske vijećnice ………….., mimo proračunskih sredstava, u Dravskoj ulici ispred njezine kuće povisio rubnjake i povisio prilaznu cestu. U prijavi navodi i organizacija proslave dana Općine 2016. na kojoj je drugi dan održana frizerska revija, u vezi koje se ističe kako je snaha dužnosnika, …………….., vlasnica frizerskog obrta.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Marijan Horvat obnašao dužnost općinskog načelnika Općine Martijanec u mandatu 2013.-2017., do 27. svibnja 2013.g. do 24. svibnja 2017.g. Stoga je i Marijan Horvat, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenoj prijavi zatražilo relevantne podatke od nadležnih tijela kako bi utvrdilo osnovanost navoda u prijavi, odnosno upućuju li iste okolnosti na moguću povredu odredbi ZSSI-a.

Na zahtjev Povjerenstva, Općina Martijanec je dostavila očitovanje, KLASA 711-01/17-01/1 od 3. studenog 2017.g., i očitovanje, KLASA: 711-01/19-01/1 od 29. svibnja 2019.g., zajedno sa relevantnom dokumentacijom.

U očitovanjima se iznosi dinamika poslovnih odnosa s poslovnim subjektima: Brunčić obrt za soboslikarske i završne radove Križovljan, Obrt za ostale završne građevinske radove vl. Hemar Mladen, Elektrovar Leskovec te se dostavlja natječajna dokumentacija u vezi navedenih radova.

U odnosu na postavu rubnika u Dravskoj ulici u Martijancu navodi se kako se radi o lokalnoj cesti LC 25092 koja nije pod upravljanjem Općine Martijanec već je njome, kao lokalnom cestom, u razdoblju mandata općinskog načelnika Marijana Horvata upravljala i upravlja Županijska uprava za ceste Varaždinske županije.

U odnosu na financiranje Udruge KUD Martijanec, u očitovanju se navodi kako se u 2009.g. navedenoj Udruzi nisu doznačivala financijska sredstva. U 2010.g. je bila dodjela financijskih sredstva temeljem Prvih izmjena Programa javnih potreba u 2010.g. na području Općine Martijanec; u 2011.g. financijska sredstva dodijeljena su temeljem Izmjene Programa javnih potreba u 2011. godini na području Općine Martijanec; u 2012.g financijska sredstva dodijeljena su temeljem Izmjena i dopuna Programa javnih potreba u 2012. godini na području Općine Martijanec; u 2013.g financijska sredstva dodijeljena su temeljem Izmjena i dopuna Programa javnih potreba u 2013. godini na području Općine Martijanec (Privitak: Prve izmjene Programa i Zaključak o isplati od 24.05.2013.); u 2014.g. financijska sredstava organizacijama civilnog društva provela se po Pozivu za predlaganje financiranja javnih potreba u oblasti društvenih djelatnosti iz Proračuna Općine Martijanec u 2014. godini, te je sa Udrugom KUD Martijanec sklopljen Ugovor o financijskoj potpori programima od 30. siječnja 2014. godine; u 2015.g. dodjela financijskih sredstava organizacijama civilnog društva provela se po Pozivu za predlaganje financiranja javnih potreba u oblasti društvenih djelatnosti iz Proračuna Općine Martijanec u 2015. godini, te je sa Udrugom KUD Martijanec sklopljen Ugovor o financijskoj potpori programima od 2. siječnja 2015. godine; u 2016.g. dodjela financijskih sredstava organizacijama civilnog društva provela se po postupku utvrđenom Pravilnikom o uvjetima i postupku za dodjelu financijskih potpora za programe organizacijama civilnog društva iz Proračuna Općine Martijanec u 2016. godini te je između Općine Martijanec i udruge KUD Martijanec 20. srpnja 2016.g. sklopljen Ugovor o financijskoj potpori programa organizacije civilnog društva; u 2017.g. financijska sredstava organizacijama civilnog društva provodila se po postupku utvrđenom Pravilnikom o uvjetima i postupku za dodjelu financijskih potpora za programe organizacijama civilnog društva iz Proračuna Općine Martijanec u 2017. godini te je između Općine Martijanec i udruge KUD Martijanec sklopljen Ugovor o financijskoj potporu programa organizacije civilnog društva 1. ožujka 2017.g.

U odnosu na navode o proslavi Dana Općine Martijanec, u očitovanju Općine Martijanec se navodi kako je obrt ………………………………………………………., sudjelovao u manifestaciji proslave dana Općine Martijanec 2016.g. kao organizator revije etno frizura Frizerskog salona ………... Navedeni poslovni subjekt za vrijeme mandata općinskog načelnika Marijana Horvat prilikom obilježavanja Dana Općine Martijanec u 2016. godini ili u bilo kojoj dugoj prigodi nije primio financijska sredstva od Općine Martijanec, o čemu se prilaže Potvrda Jedinstvenog upravnog odjela Općine Martijanec KLASA: 400-01/19-01/3, URBROJ. 2186/19-02-19-1 od 22. svibnja 2019. godine o neisplati sredstava Gospodarskom subjektu.

Uvidom u Registar udruga utvrđeno je kako je pod Reg.br 05000719 upisana udruga naziva Kulturno - umjetničko društvo "MARTIJANEC" Martijanec, OIB: 38334349627. udruga je osnovana s ciljem promicanja, razvijanja, unapređenja te izvođenja kulturno umjetničkih djela kroz bavljenje glazbom, izučavanje izvornog i reproduktivnog folklora i plesa, vokalne i instrumentalne glazbe zbornog pjevanja, kao i drugih sadržaja sa posebnim naglaskom na njegovanje naših narodnih običaja. Kao osobe ovlaštene za zastupanje upisane su Sonja Huzjak, predsjednica, i Marijana Tarandek, tajnica Udruge.

Na traženje Povjerenstva udruga KUD Martijanec je 20. ožujka 2019.g. dostavila očitovanje u kojem se navodi kako je dužnosnik Marijan Horvat bio član Nadzornog odbora Udruge od 20. veljače 2014.g. do 31. svibnja 2016.g. Sin dužnosnika ……………….. bio je član Upravnog odbora Udruge 20. veljače 2014.g. do 31. svibnja 2016. i voditelj tamburaške sekcije, supruga dužnosnika ………….. bila je članica Upravnog odbora 31.5.2016. do 29.4.2017., dok je snaha ……………. članica Udruge. Navedene osobe nisu primale nikakve novčane naknade za obavljanje funkcija u Udruzi.

Uvidom u prikupljene podatke i dokumentaciju utvrđeno je kako Općina Martijanec kontinuirano od 2010.g. dodjeljivala financijska sredstva Udruzi KUD Martijanec.

Povjerenstvo je ispitivalo dodjeljivanje sredstava u onim godinama u kojem razdoblju su dužnosnik i članovi njegove obitelji obnašali dužnost u udruzi KUD Martijanec.

U 2015.g. je tako isplaćeno 30.000,00 kn. Dodjela financijskih sredstava provela se po Pozivu za predlaganje financiranja javnih potreba u oblasti društvenih djelatnosti iz Proračuna Općine Martijanec u 2015. godini. Poziv je objavljen 14. kolovoza 2014.g. Sa Udrugom KUD Martijanec sklopljen je Ugovor o financijskoj potpori programima 2. siječnja 2015.g., koji je ispred Općine Martijanec potpisao dužnosnik Marijan Horvat kao općinski načelnik.

U Programu Javnih potreba u 2015.g. na području Općine Martijanec, kojeg je usvojilo Općinski vijeće Općine Martijanec 15. prosinca 2014. propisana je posebna stavka 2. Kultura i rekreacije 2.1. Tekuće donacije za kulturu KUD Martijanec u iznosu od 20.000,00 kn.

U 2016.g. Udruzi KUD Martijanec isplaćeno je 30.000,00 kn. Dodjela financijskih sredstava provela se po postupku utvrđenom Pravilnikom o uvjetima i postupku za dodjelu financijskih potpora za programe organizacijama civilnog društva iz Proračuna Općine Martijanec u 2016. godini. Dodjela financijskih sredstava provela se po Javnom natječaju za dodjelu financijskih potpora za sufinanciranje programa organizacija civilnog društva u 2016.g objavljenom 29. veljače 2016.g. Javni natječaj su proveli Povjerenstvo za provedbu javnog natječaja koje je imenovao općinski načelnik 18. veljače 2016.g. i Ocjenjivačko povjerenstvo za provedbu javnog natječaja koje je imenovao općinski načelnik Zaključcima od 18. veljače 2016.g. Na temelju Izvješća Povjerenstva za provedbu javnog natječaja od 1. travnja 2016.g., općinski načelnik je 5. travnja 2016.g. donio Odluku o odabiru Programa i visini financijske potpore za sufinanciranje Programa organizacija civilnog društva u 2016.g., KLASA: 402-03/16-01-1 URBROJ: 2186/19-02-16-5. Oba dokumenta dostavljena su Povjerenstvu uz očitovanje Općine. Povjerenstvo napominje kako niti u navedenom Izvješću, niti u Odluci općinskog načelnika o odabiru Programa i visini financijske potpore nema taksativno navedene udruge KUD Martijanec.

Sa KUD Martijanec sklopljen je Ugovor o financijskoj potpori programa organizacije civilnog društva, koji je ispred Općine Martijanec, 20. srpnja 2016.g., potpisao dužnosnik Marijan Horvat kao općinski načelnik.

U 2017.g. Udruzi KUD Martijanec isplaćeno je 25.000,00 kn (do 30. rujna 2017.g.). Dodjela financijskih sredstava provodila se po postupku utvrđenom Pravilnikom o uvjetima i postupku za dodjelu financijskih potpora za programe organizacijama civilnog društva iz Proračuna Općine Martijanec u 2017. godini. Dodjela financijskih sredstava provela se po Javnom natječaju za dodjelu financijskih potpora za sufinanciranje programa organizacija civilnog društva u 2017.g objavljenom 23. siječnja 2017.g. Natječaj je provelo Povjerenstvo za zaprimanje i ocjenu prijavnica za predlaganje financiranja Programa javnih potreba iz oblasti društvenih djelatnosti Općine Martijanec u 2017.g. koje je imenovao općinski načelnik Zaključkom od 3. listopada 2016. Na temelju Izvješća za zaprimanje i ocjenu prijavnica od 5. listopada 2016.g., općinski načelnik je 27. veljače 2017. donio Odluku o odabiru Programa i visini financijske potpore za sufinanciranje Programa organizacija civilnog društva u 2017 .g. Povjerenstvo napominje kako niti u navedenom Izvješću, niti u Odluci općinskog načelnika o odabiru Programa i visini financijske potpore nema taksativno navedene udruge KUD Martijanec.

Sa KUD Martijanec sklopljen je Ugovor o financijskoj potpori programa organizacije civilnog društva, koji je ispred Općine Martijanec 1. ožujka 2017.g. potpisao dužnosnik Marijan Horvat kao općinski načelnik.

U gore navedenim slučajevima dodjele financijskih sredstava Udruzi KUD Martijanec na snazi je bio Zakon o udrugama („Narodne novine“ broj 74/14., na snazi od 1. listopada 2014.g., u daljnjem tekstu: Zakon o udrugama).

Člankom 32. stavkom 1. Zakona o udrugama propisano je da se programi i projekti od interesa za opće dobro u Republici Hrvatskoj koje provode udruge mogu financirati iz državnog proračuna, proračuna jedinica lokalne i područne (regionalne) samouprave, fondova Europske unije i drugih javnih izvora. Člankom 33. stavkom 1. Zakona o udrugama propisano je da nadležna državna tijela, jedinice lokalne i područne (regionalne) samouprave i druge javne institucije financiraju i ugovaraju provedbu programa i projekata od interesa za opće dobro na temelju provedenog javnog poziva, odnosno natječaja ili na temelju posebnog propisa o financiranju javnih potreba.

Na temelju članka 33. stavka 2. Zakona o udrugama, Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15., na snazi od 17. ožujka 2015.g., u daljnjem tekstu: Uredba). Na temelju članka 1. stavka 2. Uredbe, kriterije, mjerila i postupke iz ove Uredbe na odgovarajući način primjenjuju, pored ostalih subjekata, jedinice lokalne i područne (regionalne) samouprave kada iz javnih izvora financiraju programe i projekte udruga te doniraju odnosno sponzoriraju udruge, ako posebnim propisom nije drugačije uređeno.

Člankom 4. stavkom 1. Uredbe propisani su osnovni standardi koje primjenjuje davatelj financijskih sredstava pri planiranju i provedbi financiranja programa i projekta udruga odnosno praćenja i vrednovanja financiranja i izvještavanja, a primjena tih standarda definira se u daljnjim odredbama Uredbe.

Među osnovnim standardima planiranja financiranja propisano je da javni natječaj propisuje uvjete za prijavu, mjerila za ocjenjivanje prijava, postupak odobravanja financijskih sredstava i postupak za podnošenje prigovora, kao i da su javnim natječajem unaprijed utvrđeni postupci za sprječavanje sukoba interesa osoba uključenih u postupak dodjele financijskih sredstava. Među osnovnim standardima provedbe financiranja propisano je da javni natječaj provodi davatelj financijskih sredstava, u pravilu putem nadležne ustrojstvene jedinice, odnosno povjerenstvo za pripremu natječaja i natječajne dokumentacije te provedbu postupka dodjele financijskih sredstava udrugama; zatim da programe, odnosno projekte koji su zadovoljili propisane uvjete natječaja ocjenjuje stručno povjerenstvo, čiji članovi potpisuju izjavu o nepristranosti i povjerljivosti; zatim da svakom sudioniku natječaja davatelj financijskih sredstava ili institucija koju davatelj financijskih sredstava za to ovlasti dostavlja pisanu obavijest o razlozima neispunjavanja propisanih uvjeta natječaja, kao i o odobrenim financijskim sredstvima, odnosno ocjeni i razlozima neodobravanja financijskih sredstava; da će davatelj financijskih sredstava omogućiti prijaviteljima podnošenje prigovora na odluku o neispunjavanju propisanih uvjeta natječaja, odnosno na odluku o dodjeli financijskih sredstava.

Člankom 10. Uredbe propisano je da temeljni dokument za raspisivanje i provedbu javnog natječaja donosi čelnik tijela državne uprave, odnosno nadležno tijelo jedinice lokalne samouprave u obliku općeg akta iz kojeg su, pored ostalog, razvidni vrste aktivnosti koja će se financirati, prihvatljive organizacije koje se mogu prijaviti, kriteriji za procjenu i ostali elementi postupka dodjele financijskih sredstava, kao i očekivani rezultati koji se žele postići financiranjem programa ili projekata od interesa za opće dobro koje provode udruge u određenom području.

Člankom 27. stavkom 1. Uredbe propisano je da je postupak dodjele financijskih sredstava udrugama je transparentan i nepristran. Nepristranost se osigurava sprječavanjem sukoba interesa, na način opisan ovom Uredbom i pozitivnim propisima u Republici Hrvatskoj.

Stavkom 2. istog članka Uredbe propisano je da sukob interesa ne postoji ako osoba koja sudjeluje u odlučivanju o ispunjavanju propisanih uvjeta natječaja ili ocjenjivanju prijave udruge koja se prijavila na natječaj nije osobno, kao niti članovi njezine obitelji (bračni ili izvanbračni drug, dijete ili roditelj), zaposlenik, član, član upravnog tijela ili čelnik te udruge niti bilo koje druge udruge povezane na bilo koji način s tom udrugom (partnerski odnos u provedbi projekta i sl.), niti u odnosu na spomenute udruge ima bilo kakav materijalni ili nematerijalni interes, nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa.

Nadalje, člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. točkom c) ZSSI-a kao jedno od zabranjenih djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Slijedom navedenog, Povjerenstvo utvrđuje da se, s obzirom da su dužnosnik, kao i članovi njegove obitelji, bili članovi i obavljali funkcije u tijelima udruge KUD MArtijanec, navedena udruga opravdano može smatrati s dužnosnikom interesno povezanom u smislu članka 4. stavka 5. ZSSI-a.

Stoga gore navedene okolnosti dodijele financijskih sredstava iz Proračuna Općine Martijanec Udruzi KUD Martijanec, iz kojih je razvidno kako je u postupcima dodjele sredstava sudjelovao i dužnosnik Marijan Horvat, a obzirom na povezanost s navedenom Udrugom, upućuju na mogućnost da navedeni dužnosnik nije poduzimao odgovarajuće mjere u svrhu očuvanja nepristranost i vlastite vjerodostojnost te povjerenja građana da ne koristi javnu dužnost za osobni probitak, odnosno probitak povezane osobe

Slijedom gore navedenog odlučeno je kao u točki I. izreke ove Odluke.

Povjerenstvo će tijekom postupka utvrditi sve relevantne okolnosti financiranja predmetne Udruge, kao i mogućnost da je dužnosnik svojim postupanjem zlouporabio posebna prava dužnosnika koja proizlaze ili su potrebna za obavljanje dužnosti, kako bi s njime povezana osoba stekla određeni probitak, odnosno mogućnost da je počinio povredu neke od drugih odredbi ZSSI-a.

U odnosu na ostale navode iz zaprimljene prijave, Općina Martijanec je u svojim očitovanjima Povjerenstvu navela kako je Općina Martijanec poslovala sa slijedećim subjektima koji se u prijavi spominju: Obrt Brunčić, Obrt Mladen Hemar i obrt Eletrovar Leskovec. U prilogu očitovanja dostavljena je sva dokumentacija za izvedene radove (ponude, račune, ugovore).

Obrt Brunčić tako je u 2013.g. izveo radove za Općinu Martijanec u iznosu od 15.150 kn, 2014.g. u iznosu od 20.362 kn, 2015.g. u iznosu od cca 80,000 kn, 2016.g. u iznosu od cca 29.000 kn te 2017.g. u iznosu od 31.625,23 kn. Obrt Mladen Hemar od 2009. do 2011. nije izvodio radove za Općinu Martijanec, u 2012. radovi za Općinu Martijanec iznosili su 50.000 kn, u 2013.g. 2.937 kn, 2014.g. u iznosu od 54.300 kn, 2015.g. u iznosu od cca 54.592,40 kn, u 2016.g. u iznosu od cca 33.954,21 kn te u 2017.g. u iznosu od 268.650,00 kn, Obrt Eletrovar Leskovec izveo je u 2013.g. radove za Općinu Martijanec u iznosu od 2.431,59 kn, 2015.g. u iznosu od 210,86 kn, 2016.g. u iznosu od cca 7.000 kn, 2017.g. u iznosu od cca 15.000 kn.

Povjerenstvo je pribavilo očitovanja od navedenih poslovnih subjekata iz kojih je utvrđeno kako je Obrt Mladen Hemar izvodio radove za dužnosnika Marijana Horvata u 2012.g. za što je dužnosniku ispostavljen račun te je uz očitovanje dostavljen i dokaz o plaćanju računa od strane dužnosnika. S obzirom na navedeno, kao i činjenicu da u prijavi nisu navedene okolnosti koje bi upućivale da je dužnosnik s nekim od izvođača radova za Općinu Martijanec bio povezana osoba, niti su takve okolnosti proizlazile iz prikupljene dokumentacije, predmetne okolnosti same po sebi ne upućuju na moguću povredu odredbi ZSSI-a. Povjerenstvo pritom napominje kako nije ulazilo u ispitivanje zakonitosti postupka nabave predmetnih radova za Općinu Martijanec, s obzirom da isto nije u nadležnosti Povjerenstva, a nisu utvrđene okolnosti koje bi upućivale na moguću povredu ZSSI-a u vezi poslovnih odnosa Općine i predmetnih poslovnih subjekata.

U odnosu na navode oko postavljanja rubnika u dravskoj ulici Povjerenstvo iste ocjenjuje kao neosnovane, budući je navedenom cestom u razdoblju mandata dužnosnika Marijana Horvata, kao lokalnom cestom, upravljala i upravlja Županijska uprava za ceste Varaždinske županije, te isto nije bilo u nadležnosti Općine Martijanec.

U odnosu na navode o frizerskoj reviji za vrijeme Dana Općine, Povjerenstvo je utvrdilo kako ovi navodi iz prijave ne upućuju na moguću povredu odredbi ZSSI-a, budući da je predmetni frizerski salon (u vlasništvu kćeri dužnosnika) bio organizator revije etno frizura prilikom obilježavanja Dana Općine 2016.g., no tom prilikom, niti u bilo kojoj drugoj prilici isti nije primao financijska sredstva od Općine Martijanec.

Slijedom svega gore navedenog, Povjerenstvo je odlučilo kao u točki II. izreke ove Odluke.

Poziva se dužnosnik Marijan Horvat da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Marijan Horvat, osobnom dostavom
2. Objava na internetskoj stranici Povjerenstva
3. Pismohrana